રાજય સરકારે રાજકોટ નજીક શાપર ઔદ્યોગિક ઝોનમાં રૃ.ર.પ૦ કરોડના ખર્ચે ઈકો ફ્રેન્ડલી શાળાનું નવું બિલ્ડિંગ બનાવી એક નવી પહેલ કરી છે. શાપર ઔદ્યોગિક ઝોન છે, અહીંની સરકારી પ્રાથમિક શાળામાં આસપાસના કારખાનામાં કામ કરતા શ્રમિકોનાં બાળકો મોટા ભાગે અભ્યાસ માટે આવતાં હોય છે. આ બાળકોને સારું શિક્ષણ સારા વાતાવરણમાં મળે એ હેતુથી આ ઇકો ફ્રેન્ડલી શાળા બનાવવામાં આવી છે. આ શાળામાં ૧૭ વર્ગ ખંડ, ર પ્રયોગશાળા, મધ્યાહ્ન ભોજન માટે અલગ કિચન શેડ, ૧૦ ટોઈલેટ, એક મલ્ટી ફંકશન હોલ, શાળાની ફરતે કમ્પાઉન્ડ હોલ, રમત માટે મેદાન સહિતની સુવિધાઓ ઊભી કરવામાં આવી છે. શાળાના ઓરડાઓ એવી રીતે બાંધવામાં આવ્યા છે કે કુદરતી રીતે જ હવા ઉજાસ રહે, ઓરડામાં પ્રકાશ સતત રહે, હવા માટે પંખાની જરૃર ન રહે તે બાબતનો ખ્યાલ રાખીને બાંધકામ કરાયું છે. ઉપરાંત શાળામાં પર્યાવરણ જળવાય તે હેતુથી ગ્રીન હાઉસનો કન્સેપ્ટ ધ્યાનમાં રખાયો છે.